Versgyűjtemény

Tükörlelkek

Kosztolányi Dezső

Charles Baudelaire

**A zene**

A zene néha rám zúg, mint a tenger!

|  |  |
| --- | --- |
|  | Az ég felé, hahó! |

A ködbe, éjbe, míg a fergeteg ver,

|  |  |
| --- | --- |
|  | száll egy sebes hajó; |

mellem feszül, tüdőm, mint a vitorla,

|  |  |
| --- | --- |
|  | nekidagad vadul, |

előttem a hullámok szilaj orma,

|  |  |
| --- | --- |
|  | s az éjszaka lehull; |

érzem, hogy süllyedek, üvölt a víz,

|  |  |
| --- | --- |
|  | s a romlás kéje vár, |

a zivatar, az orkán szárnya visz,

bölcsőm az őrült tengerár. -

|  |  |
| --- | --- |
|  | Máskor meg síma tükrén ringatom |

álmatlan bánatom!

Juhász Gyula

**Távolok zenéje**

Mulassatok! Tiétek mind a rózsa,   
Amit letéphet az ifjonti kéz.   
Mulassatok! Minden gyönyör tiétek,   
Miket szívem csak álmokban idéz.   
Ó álmok árnya, álmok vágya, násza,   
Tűz, amelyen szívemet égetem   
S minden elég oda,   
Mit el nem értem: élet, szerelem.   
Nem voltam fiatal soha!

Daloljatok! Tiétek mind a nóta,   
Mely szerelem, bor mellett megterem.   
Daloljatok! A legszebb dal tiétek,   
Melyért eladnám hazug életem:   
Az élet dala, melyben diadalmas   
Erővel zeng az izmos ifjuság   
S a jövő mámora...   
Ó meddő életem, hiú tusák,   
Nem voltam fiatal soha!

Beteg vagyok. Úgy száll e dal felém most,   
Mint életemben mindíg a zene:   
Nagy messzeségből, boldog messzeségből   
Sötét magányba tévedt izenet.   
Beteg vagyok. Én más zenére vártam,   
Mely diadalt fog harsogni nekem,   
Mely ritmusával égbe fölragadja   
A föld rögébe süppedt életem!   
Perc és év száll tova...   
És minden, minden, minden azt dalolja:   
Nem voltál fiatal soha!

Komjáthy Jenő

**Zene harsog**

Zene harsog a táncteremben,   
Röpítve hév, szilaj gyönyört,   
S én itt szövöm kicsiny szobámban   
Magam köré a csába kört.

A hangzsivajból ide téved   
Vérkavaró, vad ária,   
S a mély magányban összerezzen   
A vágyak bús, beteg fia.

Ah, köreimet megzavarja!   
Ah, lázitó, amit a szél   
Idáig ver a dáridóból!   
Ó, gúny, amit nekem beszél!

Beszéli, hogy megcsalsz te engem,   
Hiú, ledér, gonosz leány!   
Hazug szivedben nincsen érzés,   
Átlátok szíved jégfalán!

Most ott lebegsz a báli nép közt,   
(Hiányomat feledtetik!)   
Mindenki bájaidra éhes,   
Szemét rajtuk legelteti.

Fönnen, negéddel hí a táncra   
Sok nyalka ifju dalia,   
Nem versenyez sohase vélük   
A vágyak bús, beteg fia.

Mélyen kivágott báli mezben   
Járod te csalfa, hűtelen,   
Szivem vonaglik gyötrelemben   
S valami megkap hirtelen.

Ah, sejtem én, míg önfeledten   
Tipeged át a csarnokot,   
Hogy még te is lakolni fogsz majd,   
Miként a büszke angyalok.

Gondolva rád s a tiszta múltra   
Ugy elszorít itt valami,   
S én nem tudom e szomju szívet   
Köznapi dőzsbe fojtani.

Míg fuldokolsz te fényözönben,   
Én csüggök egy sötét jelen;   
Lemondás búja jobban illik,   
Mint a vad élvek, énnekem.

De még nem tompa minden érzék,   
Tüdőm izzó vágyat lehel;   
Elbukva bár, vagy célhoz érve,   
Téged sosem feledlek el!

A régi, a hatalmas ének   
Szivembe zeng még szűntelen;   
Fel-feltünik még régi arcod,   
A tiszta, kedves, bűntelen.

És feltünik a gyermeteg lány,   
Hajában rózsakoszorú,   
Gyöngéden érint lágy kezével:   
"Mért vagy - ó, mondd! - oly szomorú?"

S én hallgatok, hogy lelked álmát   
Sötét szavam ne dúlja fel,   
Hogy ifju véred meg ne fagyjon,   
Ha hideg ajkam rálehel.

Mert hímporod a szélbe szórnám,   
És elperzselném szárnyaid,   
Szépséged ékeit letörném,   
Letarolnám virányait.

Mi ékes, pompás és mosolygó,   
Mi bűvös-bájos rajta van,   
Szép szobrodat a porba zúzva,   
Eltűnne róla nyomtalan.

A test csak váz, a lepke hernyó,   
A kép rom lenne hirtelen -   
És én ujjonganék kegyetlen,   
Sötét, sivár győzelmimen.

Csak lejtsed, édes, lepketáncod,   
Kis lábaid rakd szaporán!   
Téboly-keringőd ropjad, édes,   
Megölt szerelmem hűlt porán!

Téged a tánc, a zene csábít,   
Engem az éj, a néma sír;   
Téged az élet zűrzaja kábít,   
Míg engemet mosolyra bír.

Áthallom gúnyos nevetésed:   
A *váz* nevet s nem is pirul.   
Jó éjszakát! Álmodni jobb lesz   
A drága kép romjairul!

Kisfaludy Károly

**A reményhez**

Ha idő az örökséggel   
Irtózva ölelkezik.   
Ha a halál az élettel   
Végső harczot küzködik:

Minden az embert elhagyja   
A sötét sir szélénél,   
Sorsának prédául adja   
Tünő élte végénél:

Remény! te vagy biztatója   
Fáradt, bágyadt szivének,   
Te magad vagy fentartója   
Már mulandó létének.

Benned bizik s kebelében   
Enyhülést, javulást vall,   
Hív követője ölében   
Elalszik - és békén hal.

Ha szilaj kinok szaggatják   
Vérbe borult szivemet,   
Minden örömtől megfosztják   
Szerencsétlen éltemet;

Ha szerencse fut előlem,   
Utamba' keresztüljár,   
A sors mérget itat velelm,   
Boldog óra rám nem vár:

Akkor te, kegyes Reménység!   
Sugárzol bús keblembe,   
És az elvesztett békesség   
Visszafordul szivembe.

Hive maradsz az embernek   
Bármely nehéz sorsa lőn,   
Kisérője életének   
S barátnéja e földön.

A szenvedő könnyeinek   
Forrását elszáritod,   
S a kétség vad seregének   
Ostromát elforditod.

Édes-gondos szorgalommal   
Ápolgatod az embert,   
Kit a végzet vaskarjával,   
Bár méltatlan, alá vert;

Mert elhagyva a világtul   
Azt a reményt találja,   
Hogy könnyeit a siron tul   
Egy jó angyal számlálja.

És az ember bölcsöjétől,   
Mig a sír őt elzárja,   
Tőled, első kedvesétől,   
Legszebb örömét várja;

S karjaidban mosolyogja   
A sors forgó játékát,   
Édesdeden általfogja   
Boldogsága árnyékát.

Te vagy a sziv békessége,   
Védje a megsértettnek,   
S tartandó uti költsége   
E zarándok életnek.

Kosztolányi Dezső

**Tánc**

Felzendül a húr a síkos terembe   
s egyszerre zörgenek az ablakok,   
ruhák szines gomolya forr kerengve   
és a szemekbe lávatűz ragyog.

Pihegnek a láztól a női mellek,   
erős kezekben égnek a kacsók   
és a tükörnél, ciprus árnya mellett   
acélerővel csattan el a csók.

A vágtató tánc vad rohamba nyargal,   
repül a nő a sápadó lovaggal,   
szemükbe lóg kuszált, sötét hajuk.

S amíg a kurjantások árja zúg,   
a padlatot söpörve megjelen   
a tánc múzsája félig meztelen.

FöldiJános

**Barátság’ tűköre**

Bóldog korodba', látod,

|  |  |
| --- | --- |
|  | Igen sok a' barátod. |

Szorúltt korodba', látod,

|  |  |
| --- | --- |
|  | Igen kevés barátod. |

Ki úgy nevez ma, látod,

|  |  |
| --- | --- |
|  | Kosánt se' mind barátod. |

Ki rád mosolyga, látod,

|  |  |
| --- | --- |
|  | Gyakorta nem barátod. |

Bor közt akadtt barátod,

|  |  |
| --- | --- |
|  | Borod' barátja, látod. |

Ki el-felejte, látod,

|  |  |
| --- | --- |
|  | Nem vólt igaz barátod. |

Hóltig szeretne, látod,

|  |  |
| --- | --- |
|  | Ha vólna hív barátod. |

E' tükörötske, látod,

|  |  |
| --- | --- |
|  | Tanít, ki hát barátod, |

Szorúltt korodba' látod,

|  |  |
| --- | --- |
|  | Ha vólt igaz barátod. |

Ki minden űgybe' látod,

|  |  |
| --- | --- |
|  | Meg-áll, az ám barátod. |

Az illy igaz barátod'

|  |  |
| --- | --- |
|  | Betsüld örökre, látod. |

Karinthy Frigyes

**A rózsaszín terror**

Halljátok a világnak   
Húszéves milliói   
Jövendő katonái   
A nagy leszámolásnak   
Mely lángba kell borítsa   
Az elvénhedt világot   
Halljátok harminchárom   
Pontját és húsz parancsát   
E proklamációnak   
Amellyel fegyverekre   
És forradalmi lázba   
Lázítalak most barátim   
Élő törvények ellen   
Hirdetve Diktatúrát   
Kemény parancsuralmat   
És diadalmas végső   
Győzelmét elveinknek   
Ha vélem összefogtok   
S zászlóm alá sietve   
Megalkotjuk magunknak   
Szívek világuralmát   
Szívek ifjú tüzével   
Vágyak izzó vasával   
Tehát tűzzel és vassal   
Ha másképp el nem érjük   
Századik Birodalmát   
A kilencvenkilencszer   
Csődöt mondott leromlott   
Kísérlet-államoknak   
Alkotmány-vázlatoknak   
Mik voltak a világon   
Félre tehát utunkból   
Ki már több mint húszéves   
Ha kell magammal együtt   
Kinek becsvágya úgyis   
Meghalt és elviharzott   
Reménytelen csatákban   
Hogy majd Vezér lehessek   
Testvéreim körében   
Első a csupa elsők   
Pompázó táborában   
De hisz nem is lehetnék   
Mindjárt előbocsátom   
Hogyan gondoltam én ezt   
A Rózsaszín Terrornak   
Világában vezérül   
Császárul és királyul   
Nem félembert teszünk meg   
Tökéletlen magányos   
Csavargót a tömegben   
*Két félből lett* Egészet   
Választunk ott vezérül   
Egy boldog párt szerelmes   
Fiút szerelmes asszonyt   
Akik körül sugárzik   
Az ég s a fák nevetnek   
Kik boldog bölcseségben   
Kormányozzák a bölcsek   
Boldogságára büszke   
Ország királyi népét

S a fejedelmi Többest   
(Mely csak kettesre illik)   
Viselni végre méltók   
A Törvényt ők teremtik   
És szentesítik egyben   
És őrködnek fölötte   
Mint karmesteri pálcát   
Páros jogart lengetve   
Jelzik az összehangolt   
Szívek szimfóniáját   
Alkotmányos modorban   
Amelynek Parlamentje   
Mint legfelsőbb Hatóság   
Sok üdvös rendelettel   
Rózsaszín rémületbe   
Dermeszti a világot   
És ritka révületre   
Szoktatja szíveinket   
Amelynek parlamentjét   
Több misztikus miniszter   
S néhány szépbiztos útján   
Csak költők és zenészek   
Alkotják és szavazzák   
Ahogy a szív szavaz meg   
Legtitkosabb hitével   
Kiválasztott szerelmet   
Ez általános titkos   
Választás megbizottja   
Előterjeszti aztán   
A szép vezéri párnak   
Amit javall s kigondol   
Az emberek javára   
Sok fontos újításban   
Teremtő képzelettel   
Mert ez lesz a legelső   
Minisztérium helyett   
Egy új misztériuma   
A képzelet-ügyeknek   
(Office Fantasiarum)   
Mely rögtön kiegészül   
Kísérő muzsikával   
Mit a Fülügyminiszter   
Szolgáltat a hazának   
Ha a pénzügyminiszter   
Az adókat behajtja   
Csengő-bongó rímekből   
És sok szívdobbanásban   
Mit lelki gazdagság és   
Érdem szerint fizet be   
Az érzelmek piarcán   
Kiváltságos szerencsés   
Hogy a fölöslegéből   
Táplálni is lehessen   
A lelki nyomorékot   
A szépművelődésnek   
Tanköteles világát   
A közlekedésüggyel   
Teljes harmóniában   
Közlekedvén a tiszta   
Belátás és megértés   
Virágos országútján   
Egyébként a vitában   
Ha Tisztelt Ház ülést tart   
Versben muszáj beszélni   
Hacsak lehet dalolva   
Egy halkan elmerengő   
Hangszer kíséretében   
Ugyanez áll az uccák   
És járművek rendjén a   
Kötelező beszédre

Tehát a vezetővel   
A villamos perronján   
Eszmét cserélni illik   
A jegyszedő azonban   
Előírt versikével   
Kell kérje a bilétát   
(Mintahogy most is látni   
Az étkezőkocsikban   
"Es wird höflich gebeten   
Nur gegen Nota zahlen"   
Vagyis csak nóta ellen   
Kell és szabad fizetni)   
Jelenti ez sok minden   
Törvény megváltozását   
És új szokásuralmat   
A kötött-szó szabályát   
Most majd meg kell tanulni   
A "daltalan sziveknek"   
Mert lesz ballada-kényszer   
Mindenkinek egy verset   
Be kell naponta vinni   
Az álomhivatalba   
Ahol majd ellenőrzik   
Fiúk leányok álmát   
S a Hogylétellenőrző   
Hivatalnak beküldik   
Ott mérleget csinálnak   
S akárki kérdi tőled   
Meleg részvéttel "hogy van?"   
Egy telefonhívásra   
Kapsz részletes jelentést   
Mert boldogság és bánat   
Színes hullámverése   
Az életünk folyása   
Ezért a mosolyunkról   
És elködlő szemünkről   
Naplót vezet az Állam   
De külön is tanítják   
Minden népiskolában   
A kettős könny-vezetés   
És népnevetés-tannak   
Bonyolult tudományát   
Aztán sorjába jönnek   
Szigorított tilalmak   
Ezek között az első   
A munkatilalomról   
Szóló drákói törvény   
És a hodfényfürdőknek   
Teljes bevezetése   
A mezőgazdaságban   
Főfontosságú kérdést   
Tűznek ki napirendre   
Hogy lesz-e gyümölcs a fán   
Amelynek nincs virága?   
De a Tábla is végre   
Letárgyalja a nagy pert   
És döntést hoz a tárgyban   
Hogy kié volt sajátlag   
Az elfojtott sikoltás   
S mi zuhog mint keserves   
Malomkő a pokolban   
S a mennyek boltozatján   
Ki harsog és dörömböl   
Miközben a rendőrség   
Majd szépen kinyomozza   
Hogy szép szemed világa   
Vajon hová merült el   
És a tarka szivárvány   
Hová került az égről   
S az ifjúság hová lett

Karöltve a királyi   
Vén csillagász urakkal   
Akik köteleztetnek   
Pár pontos számításra   
Például hány csillagból   
Áll a szemed te Zsófi   
S hogy meg ne feledkezzünk   
A közegészségügyről   
A klinikák bejáró   
Beteglétszáma kap majd   
Egy szürkék hegedősét   
Mivel a költő nem lesz   
A szürkék hegedőse   
Ugyanott a sebészet   
A megrepedt szíveknek   
Egy új tanszéket állít   
És transplantációval   
Pótolja a fájdalmas   
Szívet kivéve onnan   
S tesz egy követ helyébe   
A verslábakra mankót   
Szerel fel ahol illik   
S a megsértett hiúság   
Nyitott sebét bevarrja   
Így a teljes szabadság   
Világa kivirágzik   
S a cenzurát e boldog   
És büszke distichonban   
Mit hálatelt kebellel   
Skandálunk fel az égre   
Csak a cezúra-kényszer   
Ollója vágja ketté   
S a félelem hogy egyszer   
Ellenséges hatalmak   
Megirigyelve sorsunk   
Ránktörnek nagymerészen   
Az átkos és veszélyes   
Rút Józanész nevében   
De mi akkor se félünk   
Mert akkorára lesz már   
Hatalmunk védekezni   
Hadügyminiszterünknek   
Politikája mellett   
Ki közben óriási   
Erődítményt szerelt fel   
Végiglen a határon   
Egy mérhetetlen sorban   
Légváraink merednek   
Felhőbefúrt toronnyal   
Miken gránát ki nem fog   
Se gáz se más erőszak   
Legfeljebb egy kaján és   
Hitetlen és gúnyos szó   
Vagy görbe pillantása   
Disznófejű Nagyúrnak   
Vagy egy hajszál a hűtlen   
Leányka üstökéből   
Ám akkor is lesz bennünk   
Bátorság szembeszállni   
A zsarnok napvilággal   
S a rózsaszín terrornak   
Kiáltván jelszavát és   
Dalolván himnuszát a   
Nagy rózsaszín ködökbe   
Ködfolttá szétoszolni   
Miközben két vezérünk   
Megénekelt alakját   
Titániát s Oberont   
A felhők visszaszívják.

Aranyosi Ervin

**Carpe diem**

### Élj minden nap a mának! A tegnapból tanulj! A félelmet felejtsd el! Időnként térdre hullj! Szemed tartsd mindig nyitva! A holnaptól ne félj! Az élet nem kalitka! Szeress, örülj, remélj! Álmaid váltsd valóra! Legyen erőd, hited! Jelezze minden óra, miért dobog szíved. Ha kell használd az elméd, s figyeld érzéseid! Értsd a szeretet nyelvét, fogadd el érveit! Csodálkozz rá a szépre, s engedd, hogy hasson rád! Ne másoktól rabolj el életenergiát! Holnap is élj a mának! Hited legyen veled: hogy lám csak jó az isten, s itt van mindig, neked!

Francois Villon

fordította: Szabó Lőrinc

**Ellentétek**

Szomjan halok a forrás vize mellett;   
Tűzben égek és mégis vacogok;   
Parazsas kályhánál vad láz diderget;   
Hazám földjén is száműzött vagyok;   
Csupasz féreg, díszes talárt kapok;   
Hitetlen várok, sírva nevetek;   
Az bíztat, ami tegnap tönkretett;   
Víg dáridó bennem bosszúság;   
Úr vagyok, s nem véd jog, se fegyverek;   
Befogad és kitaszít a világ.

Nem biztos csak a kétes szememnek   
S ami világos, mint a nap: titok;   
Hiszek a véletlennek, hirtelennek,   
S gyanúm az igaz körül sompolyog;   
Mindig nyerek és vesztes maradok;   
Fektemben is a fölbukás fenyeget;   
Van pénzem, s egy vasat se keresek,   
És reggel köszönök jó éjszakát;   
Várom, senkitől, örökségemet;   
Befogad és kitaszít a világ.

Semmit se bánok, s ami sose kellett   
Kínnal mégis csak olyat hajszolok;   
Csalánnal a szeretet szava ver meg,   
S ha igaz szólt, azt hiszem, ugratott;   
Barátom aki elhiteti, hogy   
Hattyúk csapata a varjú-sereg;   
Igazság és hazugság egyre-megy,   
És elhiszem, hogy segít, aki árt;   
Mindent megőrzök s mindent feledek:   
Befogad és kitaszít a világ.

AJÁNLÁS

Herceg, kegyes jóságod lássa meg:   
Nincs eszem, s a tudásom rengeteg.   
Lázongva vallok törvényt és szabályt.   
S most mi jön ? Várom pályabéremet   
Mert befogad és kitaszít a világ.

Kosztolányi Dezső

**Akarsz-e játszan?**

A játszótársam, mondd, akarsz-e lenni,   
akarsz-e mindig, mindig játszani,   
akarsz-e együtt a sötétbe menni,   
gyerekszívvel fontosnak látszani,   
nagykomolyan az asztalfőre ülni,   
borból-vízből mértékkel tölteni,   
gyöngyöt dobálni, semminek örülni,   
sóhajtva rossz ruhákat ölteni?   
Akarsz-e játszani mindent, mi élet,   
havas telet és hosszú-hosszú őszt,   
lehet-e némán téát inni véled   
rubin-téát és sárga páragőzt?   
Akarsz-e teljes, tiszta szívvel élni,   
hallgatni hosszan, néha-néha félni,   
hogy a körúton járkál a november,   
ez utcaseprő, szegény, beteg ember,   
ki fütyürész az ablakunk alatt?   
Akarsz játszani kígyót, madarat,   
hosszú utazást, vonatot, hajót,   
karácsonyt, álmot, mindenféle jót?   
Akarsz játszani boldog szeretőt,   
színlelni sírást, cifra temetőt?   
Akarsz-e élni, élni mindörökkön,   
játékban élni, mely valóra vált?   
Virágok közt feküdni lenn a földön   
s akarsz, akarsz-e játszani halált?

Kemény Zsófi

**Szív és érv**

Szív- és érvrendszeri beteg vagyok.  
A befektetett éveim épp kamatoznak.  
Fényárban úszom, vitorlázom,  
nem mondanám magam alaposnak.

Nem tudok az idővel mit kezdeni,  
kiszedem az órából, és csak nézem,  
óránként egyre másfelé van észak,  
és a jövőben óránként több az érvem.

Én magam raktam le, mint egy nagy egérfogót,  
amin most átgázolok épp; egy akadályon,  
pedig mindent akartam, csak egérfogni nem,  
most már ezt hiába magyarázom.

Korszakot alkotok magamnak,  
amiben pont elég nehéz lesz élni,  
valaki húz engem valahonnan,  
az ereje fordított őszi szélnyi.

Kányádi Sándor

**Kérdések**

Feküdtél-e már késeken,  
háltál-e jégen meztelen,  
hagyott-e már úgy el a vér,  
öntött-e már el úgy a vér  
hogy ne hallj, ne láss?  
  
Borult-e rád már óceán,  
nyelved volt-e már celofán,  
robbant-e szét már szemgolyód,  
mint a mélyvízből kifogott  
halaké?  
  
Voltál-e lábon égetett,  
tépték-e ki a gyökered,  
faraták-e a csontodat,  
millió tonna súly alatt  
nyögtél-e már?  
  
Vertek-e földbe, mint karót,  
rügyezett-e már két karod,  
hullattál-e már lombokat,  
voltál-e üresen maradt  
fészek a fán?

Juhász Gyula

**Lélektől lélekig**

Állok az ablak mellett éjszaka,   
S a mérhetetlen messzeségen át   
Szemembe gyűjtöm össze egy szelíd   
Távol csillag remegő sugarát.

Billió mérföldekről jött e fény,   
Jött a jeges, fekete és kopár   
Terek sötétjén lankadatlanul,   
S ki tudja, mennyi ezredéve már.

Egy égi üzenet, mely végre most   
Hozzám talált, s szememben célhoz ért,   
S boldogan hal meg, amíg rácsukom   
Fáradt pillám koporsófödelét.

Tanultam én, hogy általszűrve a   
Tudósok finom kristályműszerén,   
Bús földünkkel s bús testemmel rokon   
Elemekről ád hírt az égi fény.

Magamba zárom, véremmé iszom,   
És csöndben és tűnődve figyelem,   
Mily ős bút zokog a vérnek a fény,   
Földnek az ég, elemnek az elem?

Tán fáj a csillagoknak a magány,   
A térbe szétszórt milljom árvaság?   
S hogy össze nem találunk már soha   
A jégen, éjen s messziségen át?

Ó, csillag, mit sírsz! Messzebb te se vagy,   
Mint egymástól itt a földi szivek!   
A Sziriusz van tőlem távolabb   
Vagy egy-egy társam, jaj, ki mondja meg?

Ó, jaj, barátság, és jaj, szerelem!   
Ó, jaj, az út lélektől lélekig!   
Küldözzük a szem csüggedt sugarát,   
S köztünk a roppant, jeges űr lakik!

Aranyosi Ervin

**Többnek lenni másnál?**

Miért is akarnék a legjobbá válni,  
mások elé törni, sor elején állni?  
Harcolni egy címért, megmérkőzni mással,  
tenni ezt esetleg csellel, vagy csalással.  
Nemesebb a lélek, mikor külön válik?  
Tényleg harcolnunk kell egymással halálig?  
Mi a hajtó erőnk, irigy nagyravágyás?  
Önbizalomhiány, vagy épp csodavárás?

Vajon a sikerben lényednek van része,  
s boldog lesz a végén a csoport egésze?  
Vagy csak aki győztes, az fog kiragyogni,  
és a legyőzöttek mibe fognak fogni?  
Vágyaink hegycsúcsa boldogít csak minket?  
A célon kívül mást nem lát a tekintet?  
Megyünk csukott szemmel, rohanunk előre,  
hogy elsőként érjünk fel a hegytetőre?

Nem lenne egy jobb cél, együtt odaérni,  
egymást kézen fogva, csak végig kísérni.  
Élvezve az utat, egymás társaságát,  
felfedezni közben a mások világát?  
Ám ma a küzdelem áll a középpontban,  
amibe a lélek megtör, összeroppan.  
A harcban nincs öröm, kínlódás az egész,  
csorbul a szív vágya, amit közben megélsz.

### Oly kevés az öröm, amit ez nyújt nekünk, de akkor mért küzdünk? Miért versenyezünk? Nem lenne úgy könnyebb sorsunkat megélni, hogy a veszteségtől sose kelljen félni? Inkább csak játszani, örömet okozva, egymás szép lelkének jóságát fokozva? Kiélvezni a lét minden egyes percét? Én veletek inkább játszani szeretnék!

Reményik Sándor  
**"Az ismeretlen Istennek"**

Nem hódításra indultunk mi el  
A végtelenből, - csak találkozásra.  
Testvér, a mi testvérségünk  
Ezért oly ritka, szép és drága.  
Nem hajtottuk a lelkünket igába.  
Egymás lelkét prédának sose néztük,  
Szemmel nem vertük, szóval nem igéztük.  
  
Maradtunk szabadok a szeretetben.  
Maradtunk egyenlők a szeretetben.  
Maradtunk testvérek a szeretetben.  
  
Egymás lelkében tiszteltük a törvényt.  
S a végzetet, mint napsugárt és örvényt.  
A törvény betűje ha összevágott:  
Ujjongva hirdettük a rokonságot.  
  
S ha egymás lelke tájait bejárva,  
Rábukkantunk egy nekünk idegen,  
Ismeretlen istenség templomára:  
Oltárát virággal szórtuk tele,  
És szóltunk csendesen: bár nem enyém,  
Szenteltessék meg mégis a neve.